題湯正仲墨梅
作者：陳耆卿
朝代：宋

paragraphs: 閒庵筆底回三春，平生愛爲梅寫真。
只今龍鍾已八十，雙瞳挾電摇青旻。
芒鞋轍跡半天下，學語兒曹讀君畫。
孤根踞鐵幾經年，轉作平梢月倒掛。
我家破屋同蝸牛，素壁懸來春復秋。
試携纖練覓天巧，門外觀者何其稠。
真花著雪苔枝醜，君爲描摸應添瘦。
朝開暮落春不留，豈若墨本堪不朽。
臨風靜玩意趣長，何當爛熳揮滿床。
孤山老人醉中見，便欲信手賦暗香。